[Kurssin nimi ja koodi]

**Oppimispäiväkirja: lukupäiväkirja**

**Lukupäiväkirjan luonne**

Lukupäiväkirja on oppimispäiväkirja, jossa opiskelija reflektoi ja arvioi oppimaansa annetun lukutehtävän pohjalta. Lukupäiväkirja on tieteellisen kirjoittamisen harjoitus ja se kirjoitetaan selkeällä asiatyylillä. Pelkkää referaattia ei hyväksytä lukupäiväkirjaksi. Opiskelijan on osoitettava, että hän on ymmärtänyt kirjan keskeisen sisällön ja pystyy arvioimaan sitä suhteessa aikaisemmin oppimaansa. Hyvä lukupäiväkirja sisältää sopivassa suhteessa asiatietoa, oppimisen pohdintaa ja analyyttisiä kysymyksiä.

**Apukysymyksiä**

Kaikkiin kirjoihin ei voi soveltaa mekaanisesti samanlaista lukustrategiaa, eikä kaikkiin seuraavaksi esitettyihin apukysymyksiin ei tarvitse vastata lukupäiväkirjassa. Kysymyksistä voidaan valita sellaisia, jotka soveltuvat käsillä olevaan tekstiin ja kurssin tavoitteisiin. Kysymyksiä voi myös keksiä itse lisää. Oppimista voi pyrkiä jäsentämään pohtimalla esimerkiksi seuraavia asioita:

*1) Mitkä ovat omat lähtökohtani?*

* Mitä tiedän ennestään käsiteltävästä aiheesta?
* Ovatko kirjoittajan käyttämät termit, käsitteet ja teoreettiset mallit minulle tuttuja/helposti omaksuttavia?
* Millä tavoin kirjoittajan esittämät näkemykset ja johtopäätökset poikkesivat aiemmin oppimastani?

*2) Mitkä ovat kirjoittajan lähtökohdat?*

* Mihin kysymyksiin kirjoittaja etsii vastauksia?
* Minkälaiseksi hän kuvaa tutkimustilanteen?
* Mitä lähestymistapaa tai metodia hän soveltaa?
* Miten hän käyttää lähteitään?
* Miten hän perustelee tutkimustuloksensa?
* Mitä itseäsi kiinnostavia jäi käsittelemättä?

*3) Haluan kritisoida/kommentoida/jäin pohtimaan*

* En ymmärtänyt...
* Haluaisin tietää enemmän...
* Tutkimuksen tuloksia voidaan kritisoida muun perustellun tiedon valossa …

*4) Mitä opin lukemastani?*

* Miten uusi tieto jäsentyy aiemmin oppimaani?
* Mitä uusia kysymyksiä tai näkökulmia kirja/artikkeli herätti?
* Mihin opittua voi hyödyntää? Esim. esseen kirjoittamiseen, eettiseen pohdintaan, käytännön työhön (täsmennä).

**Lukupäiväkirjan pituus, rakenne ja ulkoasu**

Jokaisesta kirjasta, joka kuuluu sovittuun lukupakettiin, kirjoitetaan lukupäiväkirjaan. Usean kirjan lukupaketissa on tarkoitus jo luku- ja kirjoitusvaiheessa verrata luetun kirjallisuuden sisältöjä, lähestymistapoja ja näkökulmia toisiinsa. Lukupäiväkirjan pituudesta sovitaan opettajan kanssa, mutta yleisenä ohjeena on että noin 600–800 sanaa eli 2–5 sivua tekstiä vastaa yhtä opintopistettä. Jos kyse on kokoomateoksesta, lukupäiväkirjassa voi keskittyä kahteen tai kolmeen artikkeliin; muista artikkeleista tiivistetään opiskelijan näkökulmasta keskeinen uusi asia. Opiskelijan on näin osoitettava, että on lukenut koko kirjan.

Lukupäiväkirjakokonaisuuden loppuun laaditaan tiivistelmä koko oppimisprosessista (pituus sovitaan opettajan kanssa, esim. 500 sanaa).

Lukupäiväkirjan alkuun tulee oma nimi, opiskelijanumero (paitsi jos työ tallennetaan julkisesti esim. muille avoimeen Moodlen keskustelukansioon), sähköpostiosoite, opintojakson nimi ja sovittu laajuus sekä lukupäiväkirjan vastaanottaja. Jokaisen lukupäiväkirjan alussa mainitaan käsitellyn teoksen tiedot.

Suorissa lainauksissa ja viittauksissa muihin teoksiin noudatetaan alaviittaustekniikkaa tai tekstin sisäisiä viitteitä sen mukaan, miten tehtävänannossa ohjeistetaan. Viitteessä ilmoitetaan kirjoittajan sukunimi, teoksen julkaisuvuosi ja sivunumerot, joihin viitataan (esim. Virtanen 2017, 23–27). Eri teokset erotetaan puolipisteellä.

Lukupäiväkirja kirjoitetaan graduasetuksilla: riviväli 1,5, fontti Times New Roman / Times / Liberation Serif, pistekoko 12, marginaalit: vasen 2,5 cm, oikea 2,5 cm. Alaviitteiden fontti on sama kuin leipätekstin, pistekokona 10 ja rivinvälinä 1. Ensimmäistä otsikon jälkeistä kappaletta lukuun ottamatta uusi kappale aloitetaan alkusisennyksellä. Kappaleiden väliin ei tule rivinväliä. Oikean reunan tasausta käytettäessä teksti on tavutettava. (Ks. gradun asetteluohjeet WebOodissa koodilla TUM-800 Tutkielma).

**Palautus**

Lukupäiväkirjat palautetaan yhtenä tiedostona (PDF tai Word) sähköpostin liitteenä tai Moodlen palautuskansioon sen mukaan mitä opettajan kanssa on sovittu.

**Lukupäiväkirjan arviointi**

Arvioinnissa kiinnitetään huomiota siihen miten opiskelija kykenee

* kirjoittamaan selkeästi jäsennellyn ja kielellisesti sujuvan kokonaisuuden
* arvioimaan oman oppimisensa kehittymistä (vrt. edellä esitetyt kysymykset)
* ymmärtää keskeiset asiat lukemastaan ja osaa tarkastella niitä eri näkökulmista
* analysoimaan kirjojen muodostamaa kokonaisuutta
* yhdistämään oppimaansa aikaisemmin opittuun ja muodostamaan omia käsityksiä
* esittämään aiheesta tarkentavia tai laajentavia kysymyksiä sekä soveltamisehdotuksia

|  |  |
| --- | --- |
| 5 | Lukupäiväkirja osoittaa aiheen syvällistä ymmärtämistä. Kirjan keskeiset asiat ja niiden perustelut tuodaan johdonmukaisesti ja analyyttisesti esille. Uusia asia on pystytty yhdistämään laajempaan yhteyteen ja aiemmin opittuun. Opiskelija on muodostanut aiheesta oman käsityksensä ja pystyy perustelemaan sen sekä tuomaan aiheeseen uusia näkökantoja tai soveltamisehdotuksia. Työ on jäsennelty selkeästi ja on kielellisesti sujuvaa. |
| 4 | Opiskelija on ymmärtänyt keskeisten asioiden välisiä suhteita ja ilmaisee selkeän kokonaiskuvan aiheesta. Opiskelija on pohtinut kirjassa esitettyjen johtopäätösten perusteluja. Opiskelija on muodostanut oman käsityksensä aiheesta ja hän tarkastelee oppimaansa suhteessa aiempiin tietoihinsa. Työssä on hyvä rakenne ja se on kielellisesti sujuvaa. |
| 3 | Lukupäiväkirja ilmentää kokonaiskuvaa aiheesta ja opiskelija on ymmärtänyt aiheen kannalta keskeisimmät kysymykset. Yllä mainittuun verrattuna kirjoittajan kuvaus oman oppimisen osalta on hajanaisempi ja soveltaminen on vähäistä. Oman oppimisprosessia on arvioitu hyvin. Kielellisesti työ on hyvä. |
| 2 | Opiskelija kykenee kuvaamaan keskeisiä asioita, mutta niistä ei muodostu selkeä kokonaiskuva. Kirjan sisällön ymmärtämisessä on puutteita eikä opittua tarkastella suhteessa aiemmin opittuun. Omia näkökulmia ei tuoda esille ja oppimisprosessia on pohdittu vähän. Ohjeistuksen noudattamisessa tai työn luettavuudessa on puutteita. |
| 1 | Opiskelija kuvaa joitain keskeisiä aiheita, mutta tiedot ovat puutteellisia eikä kokonaisnäkemystä ole syntynyt. Opiskelijan pohdinta liittyy opetuksen sisältöön vain heikosti. Opiskelija ei osaa kuvata omaa oppimisprosessiaan. Annetun ohjeistuksen noudattamisessa on merkittäviä puutteita. Teksti on heikosti jäsennelty ja siinä on selkeitä kielellisiä puutteita. |
| 0 | Luettua kirjallisuutta ei ole ymmärretty tai teksti ei osoita, että kirjallisuutta olisi luettu. Tekstissä syyllistytään plagiointiin. Myös palautuspäivämäärien noudattamatta jättäminen saattaa johtaa suorituksen hylkäämiseen. |

Kirjallisuuden merkitsemisessä noudatetaan teologian tyyliä (ks. esim. <http://blogs.helsinki.fi/tutkivakirjoittaminen/kirjoitusohjeita/> ).